b'\n_START_ARTICLE_\nArthur Brofeldt\n_START_PARAGRAPH_\nArthur Brofeldt (27. tammikuuta 1868 Taipalsaari \xe2\x80\x93 27. elokuuta 1928 Helsinki) oli suomalainen virkamies, joka toimi senaattorina niin sanotussa amiraalisenaatissa._NEWLINE_Brofeldt suoritti ylioppilastutkinnon vuonna 1888 ja Helsingin yliopiston oikeustieteen opintojen j\xc3\xa4lkeen sai varatuomarin arvon 1896. Sen j\xc3\xa4lkeen h\xc3\xa4n toimi Viipurin l\xc3\xa4\xc3\xa4ninhallituksessa 1896\xe2\x80\x931903 siirtyen sitten keisarillisen Suomen senaatin palvelukseen. Ennen senaattorinimityst\xc3\xa4\xc3\xa4n Brofeldt toimi muun muassa H\xc3\xa4meen l\xc3\xa4\xc3\xa4nin kuvern\xc3\xb6\xc3\xb6rin\xc3\xa4 (maaherrana) 1910\xe2\x80\x931911 ja vankeinhoitohallituksen ylijohtajana 1912\xe2\x80\x931914._NEWLINE_Varatuomari Brofeldt nimitettiin ven\xc3\xa4l\xc3\xa4istyneeseen Borovitinovin senaattiin senaattoriksi ja oikeustoimituskunnan p\xc3\xa4\xc3\xa4llik\xc3\xb6ksi 26. kes\xc3\xa4kuuta 1914 juuri ennen ensimm\xc3\xa4ist\xc3\xa4 maailmansotaa ja h\xc3\xa4n toimi t\xc3\xa4ss\xc3\xa4 teht\xc3\xa4v\xc3\xa4ss\xc3\xa4 tsaarivallan kukistumiseen asti eli 26. maaliskuuta 1917._NEWLINE_Itsen\xc3\xa4isess\xc3\xa4 Suomessa Brofeldt toimi yksityisen\xc3\xa4 asianajajana aina kuolemaansa eli vuoteen 1928 asti._NEWLINE_Arthur Brofeldt oli kirjailija Juhani Ahon sek\xc3\xa4 h\xc3\xa4nen veljiens\xc3\xa4 Kaarlo ja Pekka Ahon is\xc3\xa4n serkku.'